คลังเร่งออกชุดมาตรการรับมือโควิด-19
รมว.คลังแจงอยู่ระหว่างการศึกษาออกมาตรการ รับมือโควิด-19 ให้ ครม.เศรษฐกิจ เห็นชอบ
2 มี.ค. 2563

นายอุตตม สาวนายน รมว.คลัง ได้เปิดเผยว่า การแพร่ระบาดของไวรัสโควิด-19 ในหลายประเทศทั่วโลกรวมทั้งประเทศไทยในขณะนี้ ยังไม่มีหน่วยงานใดสามารถคาดเดาได้ว่าสถานการณ์การระบาดจะสิ้นสุดลงเมื่อใด และที่สำคัญการระบาดของไวรัสนี้ ได้ส่งผลกระทบอย่างรุนแรงต่อระบบเศรษฐกิจทั่วโลก
ทั้งนี้ นายอุตตม ยืนยันว่า รัฐบาลและกระทรวงการคลัง กำลังเร่งศึกษาผลกระทบทางเศรษฐกิจจากไวรัสโควิด-19 อย่างรอบด้าน เพื่อจะออกชุดมาตรการในการลดผลกระทบ และช่วยเหลือประชาชน รวมทั้งผู้ประกอบการ เป็นรายกลุ่ม
ทั้งนี้เนื่องจากผลกระทบแต่ละภาคส่วนมีรายละเอียดที่แตกต่างกัน จึงจำเป็นอย่างยิ่งที่จะต้องออกมาตรการที่เหมาะสมในแต่ละกลุ่ม
โดยเมื่อการเตรียมชุดมาตรการเสร็จสิ้น กระทรวงการคลัง จะเร่งนำเสนอเข้าสู่ที่ประชุม คณะรัฐมนตรีเศรษฐกิจ ซึ่งมี พล.อ.ประยุทธ์ จันทร์โอชา นายกรัฐมนตรี พิจารณาอย่างเร่งด่วนทันที เพราะรัฐบาลทราบดีว่าสถานการณ์ในขณะนี้ไม่สามารถรอช้าได้